Indul a 2018-as választáson a Magyar Kétfarkú Kutya Párt – mondta a Népszabadságnak Kovács Gergely elnök, aki szerint a 6,3 százaléknyi érvénytelen szavazat után az MKKP már nem viccpárt.

"Ha mindenáron ezt akarja hallani, indulunk" – válaszolta a Népszabadság 2018-as indulást firtató kérdésére Kovács Gergely, a Kétfarkúak elnöke.

"Azt hiszem, az országos lista állítása nem jelent számunkra megoldhatatlan kihívást, bár nagyképű lennék, ha azt mondanám, hogy van száz biztos jelöltünk. Ugyanakkor nem szeretnénk beleesni abba a hibába, hogy – a többi párthoz hasonlóan – mi is fűt-fát ígérünk" – mondta az interjúban.

Kovács Gergely arról is beszélt, hogy nem szerencsés őket viccpártnak minősíteni – ami pár évvel ezelőtt még igaz lehetett volna –, mert vicces formában ugyan, de komoly dolgokra hívják fel a figyelmet.

A Kétfarkúak egyébként már tegnap is utaltak az indulásra egy Facebook-posztban.